โสภณสั่งคุมเข้มมาตรฐานบินโลว์คอส
ผอ.สนข.เผยโสภณมีนโยบายเข้าควบคุมงานโลว์คอสแอร์ไลน์ให้ได้มาตรฐาน
23 ก.พ. 2553

ผอ.สนข.เผยโสภณมีนโยบายเข้าควบคุมงานโลว์คอสแอร์ไลน์ให้ได้มาตรฐาน
นางสร้อยทิพย์ ไตรสุทธิ์ ผู้อำนวยการสำนักนโยบายและแผนการขนส่งและจราจร (สนข.) กล่าวว่า นายโสภณ ซารัมย์ รมว.คมนาคม มีนโยบายที่จะเข้าไปดูแลกำกับมาตรฐานการปฏิบัติงานของสายการบินโลว์คอสแอร์ไลน์ทุกแห่ง เพื่อสร้างความมั่นใจให้กับประชาชนและผู้ใช้บริการ ไม่ว่าจะเกี่ยวข้องกับมาตรฐานความปลอดภัยในการทำการบิน ความตรงต่อเวลา การให้บริการบนเครื่องบินฯลฯ ทั้งสนามบินของกรมการบินพลเรือน (บ.พ.) และบริษัท ท่าอากาศยานไทย (ทอท.) ซึ่งจะช่วยทำหน้าที่เป็นหูเป็นตาให้กับกระทรวงคมนาคม นอกเหนือจากผู้ใช้บริการด้วย
สำหรับแนวทางการแก้ไขปัญหาสนามบินภูมิภาคจำนวน 26 สนามบิน (ไม่รวมสนามบินตาก และแม่สะเรียง) จะแต่งตั้งคณะกรรมการโดยมี นายอร่าม ก้อนสมบัติ รองปลัดกระทรวงคมนาคม  เป็นประธานในการดูแลเรื่องนี้โดยเฉพาะ  
ซึ่งประเด็นที่เป็นห่วงมากที่สุดก็คือ ของ 8 สนามบินภูมิภาค ที่ไม่มีสายการบินพาณิชย์เข้ามาใช้บริการเลย จะต้องศึกษาดูว่าจะให้เอกชนหรือบริษัท ท่าอากาศยานไทย(ทอท.) เข้าไปดำเนินการได้หรือไม่
ในส่วนของ 8 สนามบิน ประกอบด้วย  แพร่ เพชรบูรณ์  เลย นครราชสีมา หัวหิน ชุมพร ระนอง และปัตตานี